Skotse Rugbyunie

Die Skotse Rugbyunie (Engels: Scottish Rugby Union, afgekort “SRU”; Skots-Gaelies: Aonadh Rugbaidh na h-Alba) is die bestuursliggaam wat rugby en sewesrugby in Skotland beheer. Die beheerliggaam is in 1879 gestig en by Murrayfield-stadion in Edinburg gesetel. Sedert 1886 verteenwoordig dit Skotland by Wêreldrugby en sedert 1999 ook by Rugby Europa (“RE”).

 Geskiedenis 
Die Skotse Rugbyunie is in 1873 gestig as die Skotse Voetbalunie (Scottish Football Union, SFU).  Daarmee is dit naas die Engelse Rugbyvoetbalunie (RFU) die tweede oudste beheerliggaam in die rugbygeskiedenis.  In 1886 het die SFU saam met die Ierse Rugbyvoetbalunie (IRFU) en die Walliese Rugbyunie (WRU) die Internasionale Rugbyvoetbalraad (IRVR, nou Wêreldrugby) gestig.  In 1924 is die Skotse Voetbalunie hernoem in Skotse Rugbyunie. In 1999 het Skotland met die aansluiting van die Fédération Internationale de Rugby Amateur (FIRA; nou Rugby Europa) by die IRVR ook ’n lid van dié kontinentale beheerliggaam geword. 

 Taak 
duimnael|links|Die wespawiljoen van Murrayfield toon die gewildheid van Skotse rugby tydens toetswedstryde
Die Skotse Rugbyunie organiseer verskeie nasionale spanne, insluitend Skotland se nasionale seniormansrugbyspan, vroue en jeug, asook die nasionale ligastelsel wat as die “Scottish League Championship” bekendstaan. Die SRU hou ook toesig oor sewesrugby in Skotland en aangesien dit ’n Olimpiese sportsoort is, werk hulle met die Britse Nasionale Olimpiese Komitee saam. Naas die amptelike nasionale span roep die SRU ook ander keurspanne byeen. Scotland A is die tweede nasionale span van Skotland. Daarbenewens bestuur die beheerliggaam kinder- en jeugrugby in Skotland. Kinders en jongmense word reeds op skool aan rugby bekend gestel en na gelang van hul belangstelling en talent begin hulle met hul afrigting. Skotland beskik oor ’n nasionale span vir studente, die Schoolboys, wat as ’n voorbereiding op die Skotse nasionale rugbyspan dien. Net soos ander rugbylande beskik Skotland oor ’n o/20-nasionale span wat aan die o/20-Sesnasies-toernooi en die Wêreldrugby o/20-kampioenskap deelneem.  

Die Skotse Rugbyunie organiseer ook gereeld internasionale toernooie. Hulle het al opgetree as gasheer van die rugbywêreldbekertoernooie in 1991 en 1999 (albei saam met die ander destydse Vyfnasies), asook die Rugbywêreldbeker 2007 (saam met Frankryk en Wallis). Daarbenewens het hulle die vrouerugbywêreldbekertoernooi in 1994 aangebied. Saam met die Engelse Rugbyvoetbalunie, die Franse Rugbyfederasie, die Ierse Rugbyvoetbalunie, die Italiaanse Rugbyfederasie en die Walliese Rugbyunie organiseer hulle die jaarlikse Sesnasies-toernooi en die Sesnasies-vrouetoernooi, die vernaamste rugbytoernooie in die Noordelike Halfrond.

Die beheerliggaam reël ook die plaaslike kompetisies. Die belangrikste rugbyliga in Skotland is die Verenigde Rugbykampioenskap, waaraan 14 spanne uit Ierland, Italië, Skotland, Suid-Afrika en Wallis deelneem, waaronder die twee Skotse spanne Edinburgh Rugby en Glasgow Warriors. Benede word die Skotse Premierskap tussen tien spanne beslis. Bo die nasionale kampioenskap word jaarliks saam met klubs uit Engeland, Frankryk, Ierland, Italië, Suid-Afrika en Wallis die Europese Rugbykampioenskapbeker en die Europese Rugbyuitdagingsbeker beslis. Die belangrikste vrouerugbytoernooi is die Skotse Vrouepremierskap, waaraan sewe spanne deelneem.

Dit word as ’n groot prestasie beskou om saam met die Britse en Ierse Leeus na die Suidelike Halfrond te toer, waar hulle sowat al om die vier jaar teen die Nieu-Seelandse All Blacks, die Suid-Afrikaanse Springbokke of die Australiese Wallabies speel. 

 Kenteken 
Die dissel is die nasionale blom van Skotland en ook die embleem van die Skotse nasionale rugbyspan. Volgens ’n legende het die “beskermende dissel” sy rol gespeel tydens die verdediging van Skotland teen ’n snagse aanval deur Noorse Wikings, een van hulle skree van pyn toe hy kaalvoet op ’n dissel trap, wat die Skotse verdedigers waarsku. Die Latynse Nemo me impune lacessit (“Niemand ontlok my ongestraf nie!” in Afrikaans) is ’n antieke leuse van die Skotse monarge, en ook van die voorste ridderorde van Skotland, die oudste en edelste orde van die dissel, en van die Skotswagte (waarvan die twee laasgenoemde aan die monarg “behoort” het). 

 Sien ook 

 Krieket Skotland

 Verwysings 

 Eksterne skakels 
  Die Skotse Rugbyunie se tuisblad

Kategorie:Rugby in Skotland
Kategorie:Rugbybeheerliggaam
Kategorie:Wêreldrugby